Saweneh mung padha pandeng-pandengan nelakake gumune. Apa maneh barang metu suguhan dhahar bengi. Sega pari wulu putih memplak. Lawuhe iwak sawarnane iwak. Anak iwak kali: lele, kutuk, badher, welut lan sabangsane. Ana daging sapi, kebo, wedhus diempal. Ana iwak pitik. Sotone babarpisan ora kari. Saya nggumunake maneh, kabeh iku saben dijupuk bali isi maneh. Mula dipangan wong semono akehe ya ora bakal kurang. Ing batin Sinuwun ngendika: “Aneh ! Nyalawadi ! Ki Kasan iki pancen dudu sabaene wong, pinunjul. Sapa sajatine Ki Kasanrejo iki ? Aku kepingin ngreti, Aku kudu bisa miyak wewadi iki.” Mangkono batine Sinuwun.